მონაცემთა სტრუქტურიზაცია

მონაცემთა სტრუქტურის შექმნა და მასთან მუშაობის ხერხები პრაქტიკულად განვიხილოთ სავარჯიშოს თანხლებით, რომელსაც „შემოსავლის ანალიზი“ ეწოდება. ამ სავარჯიშოს მონაცემთა შერწყმის განხილვის დროსაც გამოვიყენებთ.

შემოსავლის ანალიზი

ამოცანის ფორმულირება

ორგანიზაციის ოთხი მაღაზიიდან თითოეული – დავარქვათ მათ მაღაზია #1, მაღაზია #2, მაღაზია #3 და მაღაზია #4, ყიდის სამი სახის საქონელს: პარფიუმერიას, საყოფაცხოვრებო საქონელსა და სურსათს. შევადგინოთ საქონლის რეალიზაციის ცხრილი იანვრის, თებერვლისა და მარტის თვეებისათვის.

ცხრილის შექმნა

შევიტანოთ ფურცელში ტექსტი და B2:E4, B9:E11, B16:E18 დიაპაზონების რიცხვითი მონაცემები აქ მოყვანილი ნახატის მიხედვით;

მეხუთე, მეთორმეტე და მეცხრამეტე სტრიქონებში შევიტანოთ შესაბამისი სვეტების მონაცემთა ჯამების სათვლელი ფორმულები ბლოკში;

F სვეტის მონაცემთა მისაღებად ამ უჯრედებში შევიტანოთ შესაბამისი სტრიქონების რიცხვით მონაცემთა ჯამის დასათვლელი ფორმულები;

C6, C13 და C20 უჯრედებში ჩავწეროთ დოლარის კურსი;

G2:G21 უჯრედებს მივანიჭოთ ფინანსური ფორმატი. ამისათვის მოვნიშნოთ G2:G21 დიაპაზონი და შევქმნათ მისთვის მომხმარებლის # ##0.00 $ სახის ფორმატი;

G2 უჯრედში შევიტანოთ ლარის დოლარზე გადასაყვანი ფორმულა: = F2 / $C$6 და შევსების მარკერით გავავრცელოთ G2:G5 უჯრედებზე. ანალოგიურად შევიტანოთ ლარის დოლარზე გადასაყვანი ფორმულები G9:G12 და G16:G19 უჯრედებისათვის;

ოცდამეერთე სტრიქონში შევიტანოთ მეხუთე, მეთორმეტე და მეცხრამეტე სტრიქონების მონაცემთა ჯამის გამოსათვლელი ფორმულები.

სტრუქტურის ავტომატური შექმნა და მასთან მუშაობა

ექსელს შეუძლია მონაცემთა სტრუქტურა ორგვარად შექმნას: ავტომატურად და ხელით.

სტრუქტურის ავტომატურად შესაქმნელად საჭიროა მენიუს Data პანელის Group / Auto Outline ბრძანება. სტრიქონისა და სვეტის დასახელებათა ზოლების გასწვრივ გაჩნდება სტრუქტურის სპეციალური სიმბოლოების შემცველი ჰორიზონტალური და ვერტიკალური ზოლები, რომელთა საშუალებითაც შესაძლებელი იქნება ცხრილის სტრუქტურის სხვადასხვა დონის დამალვა და გამოჩენა. ეს იმას ნიშნავს, რომ ცხრილის მონაცემებისათვის შექმნილია სტრუქტურა.

სტრუქტურის შექმნის შემდეგ სტრუქტურის სიმბოლოების ჩართვა / გამორთვა შეიძლება Data პანელის და ღილაკებით.

ნახატზე მოყვანილი ფანჯრის მარცხენა ზედა კუთხეში ჩანს ციფრის შემცველი ღილაკები. ეს ციფრები, შესაბამისად, ჰორიზონტალური და ვერტიკალური სტრუქტურის დონეებს აღნიშნავს.

მონაცემთა სტრუქტურის გარკვეულ დონემდე გამოსაჩენად საჭიროა სტრუქტურის შესაბამისი ნომრის შემცველ ღილაკზე დაწკაპუნება;

სტრუქტურის ცალკეული ბლოკის დასამალად საჭიროა სტრუქტურის ზოლში შესაბამის „–“ სიმბოლოზე დაწკაპუნება, ხოლო დამალული მონაცემების კვლავ გამოსაჩენად – „+“ სიმბოლოზე დაწკაპუნება.

მაგალითად, სტრიქონების სამი დონის ნაცვლად ორის გამოსაჩენად დავაწკაპუნოთ ღილაკზე. მიიღება შემდეგი სურათი.

როგორც ვხედავთ, დაიმალა პირველადი მონაცემები, ხოლო სტრიქონის სტრუქტურის ზოლში „+“ ნიშნები გაჩნდა, მონაცემის დამალვის ნიშნად.

სტრუქტურული ჯგუფის მონაცემთა მოსანიშნად საჭიროა Shift კლავიშის დაფიქსირება და სტრუქტურის შესაბამის სიმბოლოზე დაწკაპუნება.

მონაცემთა სტრუქტურის გასაუქმებლად საჭიროა Data პანელის Ungroup / Clear Outline ბრძანების შესრულება.

სტრუქტურის ხელით შექმნა

სტრუქტურის ხელით შექმნა მომხმარებელს საშუალებას აძლევს, თავად განსაზღვროს საჭირო მონაცემთა ჯგუფები და სტრუქტურის პარამეტრები.

სტრუქტურის ხელით შესაქმნელად საჭიროა მოინიშნოს ერთ ჯგუფის პირვე¬ლადი მონაცემები და შესრულდეს Data პანელის Group / Group ბრძანება.

ანალოგიურად იქმნება სხვა სტრუქტურული ჯგუფი და სტრუქტურის ახალი დონე. სტრუქტურის ახალი დონის შესაქმნელად მონიშნული დიაპაზონი უნდა მოიცავდეს სტრუქტურის არსებული დონის მონაცემებს. არ შეიძლება წყვეტილი არის მონიშვნა, თუმცა შეიძლება დაიმალოს გარკვეული სტრიქო¬ნები (სვეტები), რის შედეგად დასაჯგუფებელი მონაცემები უწყვეტ დიაპაზონს შექმნის.

მონაცემთა ჯგუფის სტრუქტურული ერთეულის გასაუქმებლად საჭიროა ჯგუფის მონიშვნა და Data პანელის Ungroup / Ungroup ბრძანების შესრულება.